Σεισμική δόνηση 5 βαθμών της κλίμακας Ρίχτερ συνέβη στις 10.10 το πρωί, σύμφωνα με τον πρόεδρο του Οργανισμού Αντισεισμικής Προστασίας (ΟΑΣΠ) Ευθύμη Λέκκα. Η εστία εντοπίζεται την ορεινή περιοχή των Αγράφων, μεταξύ Καρδίτσας και Τρικάλων νότια του χωριού Δρακότρυπα, κοντά στο Μουζάκι. Το επίκεντρό του εντοπίζεται 34 χλμ νοτιοδυτικά των Τρικάλων σε βάθος 10χλμ και η αισθητότητά του σε μια εμβέλεια από την Κέρκυρα και τους Παξους μέχρι τη Λαμία, και από Κεφαλλονιά μέχρι σχεδόν την Κατερίνη. «Ουσιαστικά κουνήθηκε ο κορμός της κεντρικής Ελλάδας», σημείωσε ο κ. Λέκκας μιλώντας στην ΕΡΤ.

Ο κ. Λέκκας εκτίμησε ότι ίσως σημειωθούν προβλήματα σε παλιές κατοικίες των Αγράφων ή σε ήδη εξελισσόμενες κατολισθήσεις στην ευρύτερη περιοχή, παρά το ό,τι ο σεισμός δεν θεωρείται ισχυρός, κάτι που επιβεβαιώθηκε λίγο αργότερα από επικοινωνία της ρεπόρτερ της ΕΡΤ Δ. Μήτρα με τους Δήμους Μουζακίου και Αργιθέας ανέφεραν κατολισθήσεις σε επαρχιακούς δρόμους και ζημιές σε μη κατοικημένα σπίτια.

Η δόνηση προκάλεσε ανησυχία στους κατοίκους και των δύο νομών της δυτικής Θεσσαλίας -Τρικάλων και Καρδίτσας- οι οποίοι βγήκαν στους δρόμους.

Όπως επεσήμανε στην ΕΡΤ και η αντιδήμαρχος της Λίμνης Πλαστήρα κα. Ελένη Θυμιοπούλου η σεισμική δόνηση ήταν αρκετή αισθητή, με τις πρώτες πληροφορίες να κάνουν λόγο για ζημιές κυρίως σε παλαιά σπίτια.

Ήδη κλιμάκιο του Δήμου Λίμνης Πλαστήρα επισκέπτεται τα χωριά της περιοχής για να καταγράψει από κοντά τυχόν ζημιές καθώς και κλιμάκιο της Πυροσβεστικής Υπηρεσίας Μουζακίου.

Η σεισμική δραστηριότητα εξελίσσεται ομαλά και οι σεισμολόγοι εμφανίζονται καθησυχαστικοί.

Μοιράσου το άρθρο: